פורטוגל העלתה, זו הפעם השנייה בתוך חודש, את הערכת הגירעון בתקציב הממשלה בשנה שעברה, לרמה גבוהה יותר מפי שלוש מתקרת הגירעון שקבע גוש היורו. לפי נתונים שפירסמה אתמול הלשכה הלאומית לסטטיסטיקה של פורטוגל, הסתכם הגירעון בתקציב הממשלה בשנת 2010 ב-9.1% מתוצר המקומי הגולמי (GDP) לעומת הערכה קודמת של 8.6%.
זו הפעם השנייה בתוך חודש בה הוגדלה הערכת הגירעון על ידי הלשכה לסטטיסטיקה של פורטוגל. בשלהי חודש מארס, עודכנה הערכת הגירעון כלפי מעלה ל-8.6% בעקבות שינוי הכללים החשבונאיים על פיהם חושב, בעקבת דרישות האיחוד האירופי מפורטוגל לאמץ את כללי החשבונאות המקובלים על הלשכה לסטטיסטיקה האירופית יורוסטאט.
שיעור הגירעון גדול באופן ניכר מהיעד שקבעה ממשלת פורטוגל לגירעון של 7.3% מהתמ"ג בשנת 2010, וגבוה פי שלוש מתקרת הגירעון של 3% החלה על 17 מדינות גוש היורו.
מוקדם יותר החודש ביקשה ממשלת פורטוגל סיוע פיננסי מהאיחוד האירופי ומקרן המטבע הבינ"ל (IMF) כדי להתמודד עם חובותיה, ולפי ההערכות צפויה תוכנית הסיוע להיות בהיקף של 80 מיליארד יורו (117 מיליארד דולר).